title: Komisijas Īstenošanas regula (ES) 2020/684 (2020. gada 18. maijs), ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Kaki Ribera del Xúquer” (ACVN))

text:
                  25.5.2020

                  LV

                  Eiropas Savienības Oficiālais Vēstnesis

                  L 160/1

         KOMISIJAS ĪSTENOŠANAS REGULA (ES) 2020/684
         (2020. gada 18. maijs),
         ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Kaki Ribera del Xúquer” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Spānijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Kaki Ribera del Xúquer”, kas reģistrēts saskaņā ar Komisijas Regulu (EK) Nr. 245/2002 (2), kurā grozījumi izdarīti ar Komisijas Īstenošanas regulu (ES) Nr. 1133/2013 (3).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (4).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Kaki Ribera del Xúquer” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 18. maijā

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  Komisijas Regula (EK) Nr. 245/2002 (2002. gada 8. februāris), ar kuru papildina pielikumu Regulai (EK) Nr. 2400/96 par konkrētu nosaukumu iekļaušanu “Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā”, kas paredzēts Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību (OV L 39, 9.2.2002., 12. lpp.).

            (3)  Komisijas Īstenošanas regula (ES) Nr. 1133/2013 (2013. gada 7. novembris), ar ko apstiprina maznozīmīgu specifikācijas grozījumu attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Kaki Ribera del Xúquer (ACVN)) (OV L 302, 13.11.2013., 22. lpp.).

            (4)  OV C 431, 23.12.2019., 41. lpp.


title: Komisijas Īstenošanas regula (ES) 2020/693 (2020. gada 15. maijs) par atsevišķu preču klasifikāciju kombinētajā nomenklatūrā

text:
                  26.5.2020

                  LV

                  Eiropas Savienības Oficiālais Vēstnesis

                  L 162/1

         KOMISIJAS ĪSTENOŠANAS REGULA (ES) 2020/693
         (2020. gada 15. maijs)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, nepieciešams pieņemt noteikumus par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Šī regula uzliek saistības kopumā un ir tieši piemērojama visās dalībvalstīs.

            Briselē, 2020. gada 15. maijā

                  Komisijas

                  un tās priekšsēdētājas vārdā –

                  Nodokļu politikas un muitas savienības

                  ģenerāldirektorāta

                  ģenerāldirektora vietas izpildītājs

               Philip KERMODE

            (1)  OV L 269, 10.10.2013., 1. lpp.

            (2)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Lente, kas izgatavota no leģēta tērauda (izņemot nerūsējošo tēraudu), ar platumu aptuveni 30 mm un biezumu aptuveni 0,02 mm, ruļļos. Izstrādājumam ir pilns vienlaidu šķērsgriezums visā garumā taisnstūra formā. Tā virsma nav apstrādāta.
                        Izstrādājums ir izgatavots, izmantojot nepārtrauktas liešanas metodi, ko sauc par kausējuma vērpšanu. Tas ir paredzēts izmantošanai elektrorūpniecībā, piemēram, transformatoru serdeņu, sensoru serdeņu, piesātinājumreaktoru serdeņu, magnētisko pastiprinātāju, lodīšu un impulsu kompresoru ražošanai.

                        7228 60 80

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, 72. nodaļas 1. piezīmes m) punktu un KN kodu 7228, 7228 60  un 7228 60 80  formulējumu.
                        Ņemot vērā izstrādājuma objektīvās pazīmes un īpašības, tas atbilst 72. nodaļas 1. piezīmes m) punktā sniegtajai “citādu stieņu” definīcijai, jo tam ir pilns vienlaidu šķērsgriezums visā garumā taisnstūra formā. Tāpēc izstrādājums uzskatāms par stieni, kā tas tajā definēts.
                        Izstrādājums ir izgatavots ar kausējuma vērpšanu, kas ir citāda metāla formēšanas metode nekā velmēšana. Turklāt ražošanas procesā izmanto nepārtrauktas liešanas metodi, nevis spiedliešanas metodi, tāpēc uz to neattiecas 72. nodaļas 3. piezīmes tvērums. Tādēļ nav iespējama klasificēšana pozīcijā 7226 pie plakaniem citu leģēto tēraudu velmējumiem, ar platumu mazāk par 600 mm, vai pozīcijā 7227 pie karsti velmētiem stieņiem.
                        Tāpēc izstrādājums klasificējams ar KN kodu 7228 60 80  pie citādiem citu leģēto tēraudu stieņiem.